བོད་ནང་ལ་ལྷག་དཀར་སྲུང་བརྩི་ཞུ་བ་ནང་བཞིན་བཙན་བྱོལ་ནང་ལའང་སྲུང་བརྩི་ཞུ་མཁན་མང་དུ་འགྲོ་དགོས།བཙན་བྱོལ་གྱི་རང་དབང་བེད་སྤྱོད་བྱས་ཏེ་རེས་གཟའ་ལྷག་པ་ཙམ་མ་ཟད་ཉིན་ལྟར་ཐབས་ལམ་སྣ་ཚོགས་ཀྱི་སྒོ་ནས་ལས་འགུལ་སྤེལ་དགོས།གོ་སྐབས་བྱུང་ཚད་བོད་དོན་སྐོར་གླེང་བ་དང་།དྲ་རྒྱའི་སྟེང་བོད་དོན་སྐོར་འབྲི་བ་དང་།ཁྲོམ་ལ་འགྲོ་དུས་རྒྱ་ནག་གིས་བཟོས་བའི་ཅ་ལག་མི་ཉོ་བ་དང་།ཡང་ཡང་རྒྱ་ནག་གི་གཞུང་ཚབ་མདུན་དུ་ངོ་རྒོལ་གྱི་རྣམ་པ་དུ་མ་སྟོན་པ་དང་།ཕན་ཚུན་སྐད་ཆ་ཤོད་དུས་བོད་སྐད་གཙང་མ་རྒྱག་པ་དང་།བོད་ཡིག་གསར་ཤོག་ཀློག་པ་དང་།ངོ་དེབ་དང་གློག་འཕྲིན་ཐོག་བོད་ཡིག་གང་མང་འབྲི་བ།ཆབ་སྲིད་བཙོན་པའི་ནང་མི་སོགས་ལ་རོགས་འདེགས་བྱེད་པ་དང་།རྒྱ་མིའི་དཔོན་རིགས་གང་དུ་སླེབས་ཀྱང་ངོ་རྒོལ་བྱེད་དུ་འགྲོ་བ་ལ་སོགས་པའི་ལས་འགུལ་དུ་མའི་ནང་ཞུགས་ཏེ།ལྷག་དཀར་གྱི་ནུས་པ་གོང་མཐོར་བཏང་ན་བོད་པའི་ཞི་བའི་འཐབ་རྩོད་དེ་འཛམ་གླིང་ཡོངས་ཀྱིས་གུས་བརྩི་བྱེད་པ་མ་ཟད་རྒྱ་གཞུང་གིས་ཀྱང་འཇིགས་སྣང་བྱེད་ས་ཞིག་ཏུ་འགྱུར་ངེས་རེད།